## Mazón destaca la reconstrucció “en temps rècord” d’infraestructures viàries i ferroviàries per a recuperar la mobilitat de les zones afectades per les riuades

*** Agraïx la col·laboració entre els tècnics de l’Administració valenciana i els professionals de les empreses “per a reconstruir la mobilitat amb millors condicions de seguretat i més garanties de futur”
* Remarca els 140 milions d’euros per a recuperar “en 8 mesos” el servici de Metrovalencia, “que haguera costat dos anys i mig”, i destaca la inversió de 125 milions per a rehabilitar carreteres autonòmiques i municipals
* Assenyala “l’esforç titànic i a pulmó de la Generalitat malgrat ser la comunitat pitjor finançada de tota Espanya” i critica la lentitud del Govern central per a restablir servicis essencials, com ara Rodalia**

**Valencia.**

El president de la Generalitat, Carlos Mazón, ha destacat la reconstrucció “en temps rècord” de les infraestructures viàries i ferroviàries per a recuperar amb fons propis de l’executiu valencià la mobilitat de les zones afectades per les riuades.

Així ho ha destacat amb motiu de la Setmana Europea de la Mobilitat, a on s’ha reconegut empreses i entitats que han participat en el restabliment de les vies de comunicació en estes poblacions, que “va ser una prioritat absoluta des del primer minut per a la Generalitat”.

Mazón ha assenyalat que este reconeixement és una demostració de la “capacitat, potència i determinació de la nostra societat” i el compromís de les empreses alacantines, castellonenques i valencianes que “han fet possible esta recuperació en menys d’un any”.

En este sentit, el president ha insistit que la Generalitat va començar el dia 30 d’octubre a “mobilitzar un gran dispositiu humà que ha participat en la reconstrucció de les carreteres, les infraestructures ferroviàries i va posar a la disposició llançadores de l’autobús”.

El màxim representant de l’executiu valencià ha agraït la “col·laboració total” entre els tècnics de la Generalitat i els professionals de les empreses per “idear les millors solucions i executar-les amb celeritat”.

A més, Mazón ha traslladat que “les obres s’han dut a terme amb millors condicions de seguretat i més garanties de futur, assegurant la normalitat en les nostres carreteres i transport públic i fent un pas de gegant en la recuperació econòmica i social de la Comunitat Valenciana”.

El president ha valorat “l’esforç titànic i a pulmó que està fent la Generalitat malgrat ser la comunitat pitjor finançada de tota Espanya”, al mateix temps que ha lamentat “la lentitud del Govern central per a restablir i adequar infraestructures essencials, com ara Rodalia”.

Els guardons que ha entregat la Generalitat, realitzats per una firma valenciana, tenen un valor simbòlic, ja que ha transformat les canyes que van arrossegar les riuades en un reconeixement per a les empreses que han participat en la reconstrucció.

**125 milions per a carreteres i ponts**

El cap del Consell ha remarcat la inversió de més de 75 milions d’euros de la Generalitat per a reparar 18 carreteres de titularitat autonòmica, cosa que va permetre restablir en mes i mig, després de les inundacions, la circulació provisional en 63,9 quilòmetres.

Així, ha recordat que “a principis d’agost estaven totes finalitzades de manera definitiva, amb els fonaments i les estructures enfortides, i eliminats tots els guals inundables”.

En esta línia, Mazón també ha fet referència a la “reparació de més de 60 carreteres, ponts i passarel·les per a vianants de titularitat municipal en més de 50 poblacions, per a ajudar-los a recobrar la mobilitat que la Generalitat ha assumit i està executant amb una inversió de 50 milions d’euros”.

**140 milions per a restablir el servici de Metrovalencia**

El president ha subratllat la inversió de 140 milions d’euros per a recuperar en huit mesos el tram entre València Sud - Castelló i completar tot el servici de Metrovalencia, que “haguera tardat aproximadament dos anys i mig i l’hem realitzat en un terç d’eixe temps”.

Així, ha insistit en la labor de la plantilla de Ferrocarrils de la Generalitat Valenciana (FGV), l’agilitat de la Conselleria d’Infraestructures en la tramitació administrativa, així com en la diligència de 500 enginyers i operaris d’empreses que han dut a terme estes actuacions.

Durant la seua intervenció, Mazón ha posat l’accent en l’activació de 25 línies d’autobusos llançadora per a garantir la connectivitat de les zones afectades i el trasllat dels treballadors a les àrees industrials.

En este sentit, ha agraït a tots els conductors i coordinadors que “van ser clau per a donar una primera normalitat a milers de valencians”. De fet, estos servicis van desplaçar 3.677.000 viatgers i van realitzar quasi 107.000 expedicions.

Fecha: 22/09/2025